ཚེས་བཅུ་བཞི་ཉིན།ཉེ་འཁོར་གྱི་གྲོང་ཚོ་དུ་མ་ཞིག་གི་རྐྱ་པ་རྣམས་འདུས་ནས་རི་བསང་གཏོང་བ།སྐྱེས་པ་རྣམས་ཀྱིས་གོས་བཟང་གྱོན།སྒ་བཀྲ་སྟན་བཀྲ་བྱས་པའི་རྟ་ལ་བཞོན་ནས་གཡས་ལ་བཙས་གསོ་བྱེད་ཀྱི་སྲུང་ཤིང་རླུང་རྟས་བརྒྱན་པ།ཕྲག་ཏུ་བསང་རྫས་ཁུར་ནས་རྟ་པ་བཅུ་ཕྲག་དུ་མ་ལྷ་རིའི་རྩེར་འགྲོ་ནས།ལྷ་བསང་ནམ་མཁའ་གང་བ་བཏང་།ལ་བཙས་གསོ།ལ་བཙས་གསོས་ཟིན་རྗེས་ལྷ་རྒྱལ་ལོ་ཞེས་འུར་དིར་གྱིས་གནམ་ས་བཀང་མཐར།རྟ་པ་བསང་མཆོད་འདོན་མཁན་དང་བཅས་པས་ཡུལ་ལྷ་གཞི་བདག་དགྱེས་པའི་ཆེད་དུ་ལྷ་རིའི་འགོར་བསང་རག་འཐུང་སྲོལ་ཡོད་དེ།ཕོག་སར་ཕལ་ཆེར་བཟི་ནས་རྐྱ་པ་རྣམས་ལྷ་རི་ལས་བབ་སྐབས་ལྟད་མོ་ངོ་མཚར་བ་སྣ་ཚོགས་མཐོང་རྒྱུ་ཡོད་དོ།།དེ་ནས་ཐང་ལ་བབས་ཏེ་ཐང་གི་བསང་ཆེན་ལ་བསང་སྐོར་རྒྱུག་འཕྲལ་དུ་རྟ་རྒྱུག་གི་འགོ་ཚུགས་ཏེ།རྟ་རྩལ་ལ་བཟང་བའི་ཕོ་སར་རྣམས་ཀྱིས་སྒ་འགྱུར་དང་།ཅོག་ཙེ་རྟ་བབ་དང་།སྒ་མཆོང་དང་།རྟ་ཐོག་ནས་བོའུ་རྩལ་འགྲན་པ་དང་།མདའ་རྩལ་འགྲན་པ།ཁ་བཏགས་ལེན་པ་སོགས་རྐྱ་རྩལ་དང་།རྟའི་མགྱོགས་ཚད་འགྲན་པ་སོགས་ཏེ།ལྟད་མོ་བ་རྣམས་ཀྱིས་ཆང་འཐུང་བཞིན་ལྟད་མོའི་སྐབས་བསྟུན་དུ་ཀི་སོ་ཧོ་གསུམ་གྱིས་དུས་འདའ་བ་ལ།དགོང་ཁར་བཀྲ་ཤིས་པའི་རྟ་རྒྱུག་ཅེས་རྟ་པ་ཐམས་ཅད་མཉམ་དུ་རྒྱུག་པར།ཡུལ་ལུང་ཀུན་རྟ་མང་གི་རྨིག་སྒྲ་དང་།རྟ་སྐེའི་དྲིལ་ཆུང་དང་བྱེའུ་གཡེར་པའི་སིལ་སྒྲ།རྟའི་ཧུར་སྒྲ།རྟ་པ་དང་ལྟད་མོ་བ་རྣམས་ཀྱིས་ཤིས་བརྗོད་འདོད་གསོལ་གྱི་སྒྲ་བཅས་ཀྱིས་བཀང་།མཐར་རྟ་པ་ཐམས་ཅད་རྟ་ལས་བབས་ཏེ་ཞྭ་ཕུད་ནས་བཀྲ་ཤིས་ཀྱིས་མཐར་བརྒྱན་ནས་རང་ཁྱིམ་དུ་ལོག་གོ།